མེན་རྒྱལ་རབས་ནི་ཙཱི་ནའི་ལོ་རྒྱུས་སྟེང་གི་རྒྱལ་རབས་སྟོབས་ཆེན་ཞིག་ཡིན་ལ།མངའ་ཁོངས་ཀྱང་སུང་རྒྱལ་རབས་ལྷོ་བྱང་དག་ལས་ཆེ་བ་དང་།སྲིད་འབྱོར་རིག་གསུམ་དར་རྒྱས་ཆེན་པོ་བྱུང་བ་ནི་འགག་སྒོ་འདི་གཅིག་པུའི་སྟེང་ནས་ཀྱང་ཤེས་ཐུབ།མཁར་སྟེང་དུ་འཆམ་འཆམ་ལ་འགྲོ་བཞིན་ངའི་སེམས་ལ་སྔོན་མེན་རྒྱལ་རབས་ཀྱི་གོང་མ་ཡུང་ལོ་སོགས་ཀྱིས་བོད་ཀྱི་མཁས་ཆེན་བུ་སྟོན་རིན་པོ་ཆེ་དང་རྗེ་ཙོང་ཁ་བ་ཆེན་པོ་སོགས་དམིགས་ཡུལ་ག་གེ་མོའི་ཆེད་དུ་གདན་འདྲེན་ཞུས་ཀྱང་ཁོང་རྣམ་པས་ཐུགས་བསམ་ཞིབ་མོ་བཏང་མཐར་ཕེབས་བཞེད་མ་གནང་བའི་བྱུང་བ་དག་ཀྱང་གསལ་ལེར་དྲན་བྱུང་།